**OBRAZLOŽENJE IZMJENA I DOPUNA FINANCIJSKOG PLANA**

**DRŽAVNE AGENCIJE ZA OSIGURANJE ŠTEDNIH ULOGA I**

**SANACIJU BANAKA ZA 2019. GODINU I PROJEKCIJA PLANA ZA 2020. I 2021. GODINU**

**UVOD**

Agencija je neprofitna specijalizirana financijska institucija. Cjelokupno poslovanje Agencije organizirano je kroz dvije osnovne djelatnosti: djelatnost osiguranja depozita i djelatnost sanacije institucija. Osim navedenih osnovnih djelatnosti Agencija obavlja mandatne poslove za Ministarstvo financija vezane uz administraciju Fonda za razvoj i zapošljavanje (FRZ).

Premije za osigurane depozite kao i sanacijski doprinosi su sredstva koja Agencija prikuplja od kreditnih institucija u fond osiguranja depozita (FOD) i sanacijski fond (SF), a koja se nalaze na posebnim računima kod HNB-a. Upotreba navedenih sredstava fondova strogo je zakonski propisana i ne može se koristiti u bilo koje druge svrhe.

Navedena sredstva iskazuju se pod stavkom prihoda FOD-a odnosno prihoda SF-a.

**PRIHODI**

Ukupni prihodi Agencije u odnosu na izvorno planirana sredstva u iznosu od 944.628.000 povećani su za 25.880.867 kn i u novom planu iznose 970.508.867 kn. Povećanje se najvećim dijelom odnosi na prihode od financijske imovine u iznosu od 20.000.000 kn, a ostatak se odnosi na povećanje prihoda od sanacijskih doprinosa u iznosu od otprilike 6.000.000 kn.

Prihod od obavljanja mandatnih poslova očekuje se u iznosu manjem od planiranog za 148.000 kn.

**RASHODI**

Ukupni rashodi poslovanja povećani su za 300.000 kn te u novom planu iznose 12.036.000 kn. Ukupno povećanje se odnosi na rashode za zaposlene, dok materijalni rashodi ostaju na razini od 3.151.000 kn, od čega se najveći dio odnosi na rashode za usluge. Financijski rashodi i ostali rashodi također ostaju na istoj razini i ne mijenjaju se u odnosu na prvotni plan 2019. godine.

Rashodi za nabavu nefinancijske imovine ostaju na razini 185.000 kn.

**RAČUN FINANCIRANJA**

Na fondu osiguranja depozita izdaci za financijsku imovinu i otplate zajmova koji se odnose na izdatke za ostale vrijednosne papire povećavaju se za 25.580.867 kn te u novom planu za 2019. godinu iznose 958.472.867 kn.