**OBRAZLOŽENJE IZMJENA I DOPUNA FINANCIJSKOG PLANA**

**HRVATSKOG ZAVODA ZA ZDRAVSTVENO OSIGURANJE**

**ZA 2019. GODINU I PROJEKCIJA PLANA ZA 2020. I 2021. GODINU**

**UVOD**

Financijski plan HZZO-a za 2019. godinu objavljen je u Narodnim novinama broj 113/18 prema kojem su prihodi i rashodi planirani u iznosu od 25.835.000.000 kn.

Najveći dio prihoda HZZO ostvaruje temeljem uplata od doprinosa na isplaćene bruto plaće koje tijekom 2019. godine i dalje imaju trend rasta (u razdoblju siječanj – srpanj 2019., prosječna bruto plaća veća je za 3,5% u odnosu na isto razdoblje prethodne godine). Potrebno je napomenuti da je u 2019. godini povećana stopa doprinosa za zdravstveno osiguranje sa 15,5% na 16,5% koja se obračunava od veljače 2019. godine. Temeljem ostvarenja prihoda i izvršenja rashoda u razdoblju siječanj-kolovoz 2019. godine, izvršena je nova procjena prihoda do kraja tekuće godine čime će se korigirati pojedine aktivnosti na rashodovnoj strani uz istovremenu preraspodjelu između pojedinih aktivnosti.

**PRIHODI**

Sukladno prethodno navedenom, procjenjuje se da će HZZO do kraja tekuće godine ostvariti veće prihode od planiranih za 650.000.000 kn na stavci prihodi od doprinosa. Isto tako, s obzirom na to da se neće utrošiti predviđena sredstva za EU projekte (e-HZZO, e-lijekovi i DRG) u 2019., za dio sredstava koji se pokriva iz EU fondova, smanjena je stavka Kapitalne pomoći od institucija i tijela EU za 38.780.000 kn. Slijedom navedenog, ukupno povećanje prihoda iznosi 611.220.000 kn koji će se rasporediti najvećim dijelom na aktivnosti koje pokrivaju troškove zdravstvene zaštite, naknade plaća zbog privremene nesposobnosti za rad uz istovremenu preraspodjelu između drugih aktivnosti rashodovne strane financijskog plana.

Povećani su prihodi na poziciji 621 Doprinosi za obvezno zdravstveno osiguranje u iznosu od 650.000.000 kn što je 3,06% povećanje u odnosu na izvorni plan i sada iznosi 21.893.676.000 kn, a smanjeni na poziciji 6324 Kapitalne pomoći od institucija i tijela EU za 38.780.000 kn i sada iznose 2.155.500 kn.

U odnosu na izvorni plan za 2019., ukupni prihodi povećani su za 2,37% i iznose 26.446.220.000 kn.

**RASHODI**

Temeljem povećanih prihoda i preraspodjele unutar rashodovne strane, 650.000.000 kn raspoređeno je na aktivnosti Programa 100 Obvezno zdravstveno osiguranje, ozljede na radu i profesionalne bolesti.

U okviru navedenog programa najviše su povećana sredstva za aktivnost A1032 Bolnička zdravstvena zaštita u ukupnom iznosu od 247.000.000 kn, od čega je 200.000.000 kn uplaćeno u svibnju tekuće godine, temeljem Odluke Upravnog vijeća HZZO-a o uplati dodatnih sredstava za pokriće dospjelih obveza prema dobavljačima za lijekove i potrošni medicinski materijal koje bolničke zdravstvene ustanove moraju opravdati izvršenim zdravstvenim uslugama. Planirana sredstva na aktivnosti A1030 Lijekovi na recepte povećana su za 150.000.000 kn ili za 4,48% u odnosu na izvorni plan te sada iznose 3.496.876.000 kn, sredstva na aktivnosti A1034 Posebno skupi lijekovi povećana su za 190.000.000 kn ili za 13,57% u odnosu na izvorni plan te sada iznosi 1.590.000.000 kn, sredstva na aktivnosti A1003 Naknade plaće zbog privremene nesposobnosti za rad povećana su za 100.000.000 kn ili za 8,20% i sada iznose 1.320.000.000 kn i sredstva na aktivnosti A1005 Naknade za redovni rodiljni dopust povećana su za 20.000.000 kn ili za 2,04% te sada iznosi 1.000.000.000 kn. Kod ostalih aktivnosti u okviru zdravstvene zaštite i naknada izvršena je međusobna preraspodjela sredstava temeljem dosadašnjeg izvršenja.

Temeljem Zakona o zdravstvenoj zaštiti (NN 100/18) i Pravilniku o načinu provođenja rada pod nadzorom doktora medicine bez specijalizacije (NN 63/19) prestaje obveza liječnika nakon završenog medicinskog fakulteta za odrađivanjem pripravničkog staža. Zbog toga je u Izmjenama i dopunama plana za 2019. otvorena nova aktivnost A1037 Rad pod nadzorom za doktore medicine bez specijalizacije za koju je predviđeno 10.000.000 kn. S obzirom na to da će se pripravnički staž odobren u ovoj godini, plaćati i u narednoj godini, na aktivnosti A1007 Pripravnički staž za zdravstvene djelatnike smanjen je iznos iz izvornog plana za 15.000.000 kn i sada iznosi 20.000.000 kn.

Zbog procjene da se planirana sredstva neće utrošiti na nekim pozicijama materijalnih izdataka, smanjena je aktivnost A1002 Administracija i upravljanje obveznim osiguranjem za 32.460.000 kn i K2000 Rashodi za nabavu nefinancijske imovine za 96.510.000 kn jer se do kraja godine neće moći provesti neki postupci vezani za javnu nabavu i nije donijeta Odluka o početku gradnje zgrade HZZO-a u Gradišćanskoj ulici u Zagrebu te su sredstva preraspodijeljena na druge pozicije.

U okviru Programa 102 Projekti EU do kraja tekuće godine neće se utrošiti predviđena sredstva za ulaganje u računalne programe (konto 4262) za tri projekta u ukupnom iznosu od 38.780.000 kn. Tako je na projektu e-HZZO smanjeno 28.000.000 kn, projektu e-lijekovi 5.000.000 kn i na projektu DRG 5.780.000 kn.

Slijedom navedenog, ukupni rashodi također su povećani za 611.220.000 kn ili za 2,37% te sada iznose 24.446.220.000 kn.

**RAČUN FINANCIRANJA**

Kako u trenutku izrade plana za 2019. nismo imali podatke o stanju novčanih sredstava na žiro računu, u ovoj izmjeni plana iskazali smo ih na poziciji Prijenos depozita iz prethodne godine u iznosu od 593.958.769 kn, uz napomenu da se ta sredstva odnose najvećim dijelom na sredstva dopunskog zdravstvenog osiguranja.